**Johan Kaggestad** (født 12. oktober 1943 i Modum) er en norsk tidligere idrettstrener. Han har også vært ekspertkommentator for TV 2, spesielt i forbindelse med Tour de France. Kaggestad er utdannet diplomøkonom ved Bedriftsøkonomisk Institutt. Han er mest kjent som trener i friidrett.

Han er far til den tidligere syklisten Mads Kaggestad.

Trenerkarrieren
---------------

Kaggestad var landslagstrener i friidrett langdistanseløp i ni sesonger, hvilket resulterte i 13 medaljer i OL, VM og EM. Han var i denne perioden personlig trener for verdensstjernene Grete Waitz og Ingrid Kristiansen.

I forbindelse med sønnen Mads' interesse for sykkelsport ble Kaggestad trukket inn som trener også i denne idretten. I 2006 tok han over for Finn Aamodt som støttetrener til landslagstrener Peter Mueller for det norske skøytelandslaget. I desember 2007 ble det kjent at han skulle bli en del av trenerapparatet til Vålerenga Fotball.

Han har vært sportslig koordinator i Olympiatoppen for en rekke sommeridretter.

Modum-prosjektet
----------------

Johan Kaggestad regnes som en pionér på å bruke fysisk trening som en aktiv del av behandlingstilbudet for psykiatriske pasienter. Han trener pasienter og utvikler metoder ved Modum Bads Nervesanatorium.

Et initiativ som har fått stor nasjonal oppmerksomhet er Modum-prosjektet, som regnes som en nyvinning innen forebyggende og rehabiliterende helsearbeid. Kaggestad har vært kultursjef i Modum kommune i 6 år, og har i mange år arbeidet som konsulent i næringsliv og organisasjonsliv.

Idrettskarrieren
----------------

Kaggestad representerte Idrettsforeningen Kamp-Vestheim som friidrettsutøver. Han var innom landslaget tidlig på 1970-tallet, men i kamp med storløpere som Arne Kvalheim, Knut Kvalheim og Per Halle fikk han ikke etablert seg der. Han nådde heller ikke premiepallen i NM i sine beste øvelser 5 000 m og 10 000 m. På 5 000 m står han notert med 13.56,6 s som bestetid, mens han på 10 000 m har 29.30,2 s. Begge resultatene er satt sommeren 1974, og holder per 2007 til henholdsvis 45.- og 61.-plass i Norge gjennom alle tider.

Kaggestad spilte også fotball i sin ungdom, og fikk med seg en NM-finale for Lyns juniorlag, i tillegg til noen A-lagskamper som back før han ødela kneet.

Ekspertkommentator
------------------

Kaggestad var i nesten 20 år TV 2s ekspertkommentator under Tour de France, og fikk ifm. disse sendingene positiv omtale for sine utenomsportslige fortellinger fra de områdene syklistene kjører gjennom.

Styreverv
---------

Kaggestad ble i 2010 valgt som styremedlem i ishockeyklubben Storhamar Dragons.

Utmerkelser
-----------

Kaggestad ble i 2012 gjort til ridder av den franske Ordenen for kunst og litteratur. Sammen med Christian Paasche ble han nominert til publikumsprisen under Gullruten 2018 for kommenteringen av sykkel-VM i Bergen.

I oktober 2022 ble Kaggestad tildelt Norske sportsjournalisters forbunds ærespris.

Referanser
----------

1. ↑   www.tv2.no[Hentet fra Wikidata]
2. ↑  «Kaggestad inn for Aamodt». VGNett. 13. juni 2006. Besøkt 19. desember 2007.
3. ↑  «Kaggestad til Vålerenga». NRK.no. 19. desember 2007. Besøkt 19. desember 2007.
4. ↑  «5 000 m». Friidrett.no. Arkivert fra originalen 28. september 2007. Besøkt 19. desember 2007.  *statistikk*
5. ↑  «10 000 m». Friidrett.no. Arkivert fra originalen 4. juni 2008. Besøkt 19. desember 2007.  *statistikk*
6. ↑  «Gir seg som Tour de France-kommentator». *Landevei.no* **(norsk)**. 28. april 2021. Besøkt 20. desember 2022.
7. ↑  Tor Kise Karlsen. «Tour de France skaper eventyr». Dagsavisen. Arkivert fra originalen 27. juli 2009. Besøkt 25. juli 2009.  *«Folk ser, lytter og lærer når Christian Paasche og Norges beste sidekommentator uansett idrett, Johan Kaggestad, øser av sine kunnskaper.»*
8. ↑  Stein Erik Kirkebøen. «Ekspert-veldet». Aftenposten. Besøkt 25. juli 2009.
9. ↑  Dragons.no – Årsmøtet gjennomført, nytt styre valgt Arkivert 24. juni 2010 hos Wayback Machine. Besøkt 25. juli 2010
10. ↑  Sigurd Bjerke. «Kaggestad slått til ridder». Procycling.no. Besøkt 27. juni 2012.
11. ↑  «Gullruten: Stem på din TV-favoritt!». *side2.no*. 21. mars 2018. Arkivert fra originalen 29. mai 2018. Besøkt 10. mai 2018.
12. ↑  TV2: Kaggestad hedret (publisert 28. oktober 2022) Besøkt 28. oktober 2022

Eksterne lenker
---------------

* (en) Johan Kaggestad – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | BIBSYS **·** VIAF **·** ISNI
 |